Die Kalahari Vasbyt is 'n gesubsidieerde kursus. Fondse word deursigtig hanteer en alle gelde wat jy betaal (en dié van ons borge) word tot die toerlede se voordeel aangewend. Ons glo dat jongmans wat daarvan droom om 'n verskil in die wêreld te maak, eenvoudig die kursus moet doen. Dit gaan jou 'n besliste voorsprong in die lewe gee wat moeilik ingehaal sal kan word.
Die Kalahari Vasbyt is sonder twyfel een van die moeilikste, indien nie die heel moeilikste, fisiese en emosionele kursusse wat enige tiener enige plek in die wêreld kan doen nie. As jy dit maak, sal jy altyd trots wees daarop en dit gaan vir altyd 'n verskil in jou lewe maak.
Deur vir hierdie avontuur in te skryf, verbind jy jouself daartoe om hard te werk en 'n groot sukses daarvan te maak. As jy nie belangstel nie, is jy welkom om by die huis te bly. As jy saamkom sal jy ook moet saamwerk.
Die standaard is hoog. Ons wil in alles onder die 1000 beste in die wêreld wees. As jy ’n kar moet was, is die vraag nie of dit skoon is nie, die vraag is of ons nie 1000 tieners sou kry wat dit beter kon doen nie. As die antwoord ja is, is jy nog nie goed genoeg nie. Dit geld vir algemene kennis, fiksheid, leierskap en alles wat ons doen.
Die toer is vol aangename verassings. Tog is dit ook belangrik om daarop te let dat jy fiks gaan terugkom. Die Kalahari Vasbyt is nie ‘n oorlewingskamp nie. Ons werk egter geweldig hard, word fiks en kry soms saam swaar. Boonop sal daar van jou verwag word om die aangehegte beginsels te onderskryf. Daar is streng dissipline op die Kalahari Vasbyt en jy sal by die reëls moet hou.
Op hierdie toer rook en drink ons nie en dit geld ook vir my. Ons kry saam swaar en ons speel saam, al kry dié wat ouer is as 40 so ŉ bietjie afslag tydens PT. Wat julle eet en drink, eet en drink ons. As daar koeldrank is, kry die volwassenes slegs as daar oorbly en as ons eet, eet die volwassenes laaste. As ons ŉ luukse vir ons gun, maak ons seker dat julle ook daarin deel. Dit is die gees van die Kalahari Vasbyt en dit is ons enigste belofte aan jou.